31983R1981
L 195/37
JURNALUL OFÍCIAL AL UNIUNII EUROPENE
REGULAMENTUL (CEE) NR. 1981/83 AL COMISIEI
din 18 iulie 1983
de modificare pentru a șasea oară a Regulamentului (CEE) nr. 1842/81 privind acordarea restituirilor ajustate pentru cerealele exportate sub forma anumitor băuturi spirtoase
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 2727/75 al Consiliului din 29 octombrie 1975 privind organizarea comună a piețelor în sectorul cerealelor (1), modificat ultima dată de Regulamentul (CEE) nr. 1451/82 (2), în special articolul 16 alineatul (6) și articolul 24,
având în vedere Regulamentul (CEE) nr. 1188/81 al Consiliului din 28 aprilie 1981 de stabilire a normelor generale privind acordarea restituirilor ajustate pentru cerealele exportate sub forma anumitor băuturi spirtoase, precum și criteriile de stabilire a valorii acestora și de modificare a Regulamentului (CEE) nr. 3035/80 în ceea ce privește anumite mărfuri care nu sunt menționate în anexa II la tratat (3), în special articolul 12,
întrucât Regulamentul (CEE) nr. 1842/81 (4) al Comisiei, modificat ultima dată de Regulamentul (CEE) nr. 2938/82 (5), stabilește modalitățile de aplicare privind acordarea restituirilor ajustate pentru cerealele exportate sub forma anumitor băuturi spirtoase;
întrucât, în anumite cazuri, în locul malțului normal se utilizează malț verde; întrucât, în consecință, este necesar să se precizeze conținutul de umiditate admisibil pentru acest produs, precum și coeficientul de conversie care trebuie utilizat pentru a transforma malțul verde în malț cu 7 % umiditate;
întrucât „grain whisky” este descris în articolul 17 din Regulamentul (CEE) nr. 1842/81 ca whisky obținut din 15 % orz sau o cantitate echivalentă de malț și 85 % cereale; întrucât, deși aceste cantități sunt asemănătoare în ansamblu, ele nu corespund, prin surplus sau prin lipsă, celor utilizate efectiv în fiecare distilerie; întrucât, în aceste condiții, este adecvat să se elimine din articolul 17 orice referire la aceste cantități;
întrucât măsurile prevăzute în prezentul regulament sunt în conformitate cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CEE) nr. 1842/81 se modifică după cum urmează:
1.
articolul 1 alineatul (3) se înlocuiește cu următorul text:
„(3) Pentru punerea în aplicare a prezentului regulament și în ceea ce privește cerealele, greutatea care se ia în considerare pentru plată este greutatea netă a cerealelor în cazul în care conținutul de umiditate este mai mic sau egal cu 16 %. În cazul în care conținutul de umiditate a cerealelor utilizate este mai mare de 16 % și mai mic sau egal cu 17 %, greutatea care se ia în considerare pentru plată este greutatea netă, din care se scade 1 %. În cazul în care conținutul de umiditate a cerealelor utilizate este mai mare de 17 % și mai mic sau egal cu 18 %, se scade 2 %. În cazul în care conținutul de umiditate a cerealelor utilizate este mai mare de 18 %, se scade 2 % pentru fiecare procent de umiditate peste 16 %.
Pentru punerea în aplicare a prezentului regulament și în ceea ce privește malțul altul decât malțul verde menționat în articolul 10, greutatea care se ia în considerare pentru plată este greutatea netă a malțului în cazul în care conținutul de umiditate este mai mic sau egal cu 7 %. În cazul în care conținutul de umiditate a malțului utilizat este mai mare de 7 %, dar mai mic sau egal cu 8 %, greutatea care se ia în considerare pentru plată este greutatea netă, din care se scade 1 %. În cazul în care conținutul de umiditate a malțului este mai mare de 8 %, se scade 2 % pentru fiecare procent de umiditate peste 7 %.
Metoda comunitară de referință pentru determinarea conținutului de umiditate al cerealelor și al malțului destinată fabricării de băuturi spirtoase menționată în Regulamentul (CEE) nr. 1188/81 este cea care figurează în anexa II la Regulamentul (CEE) nr. 2731/75.”;
2.
articolul 10 se înlocuiește cu următorul text:
„Articolul 10
Coeficientul de conversie a malțului în orz menționat în articolul 7 din Regulamentul (CEE) nr. 1188/81 este de 1,33.
Totuși, în cazul în care malțul plasat sub control este malț verde care prezintă un conținut de umiditate cuprins între 43 și 47 %, coeficientul de conversie a malțului verde în malț cu 7 % umiditate este de 0,57.”;
3.
articolul 17 se înlocuiește cu următorul text:
„Articolul 17
În sensul articolul 16:
(a)
«grain whisky» înseamnă whisky obținut din malț și cereale;
(b)
«malt whisky» înseamnă whisky obținut exclusiv din malț;
(c)
«Irish whiskey categoria A» înseamnă whisky obținut din malț și cereale, cu cel mult 30 % malț;
(d)
«Irish whiskey categoria B» înseamnă whisky obținut din malț și cereale, cu cel puțin 30 % malț;
(e)
procentajul diferitelor tipuri de cereale utilizate la fabricarea băuturilor spirtoase menționate în articolul 13 alineatul (2) se stabilește ținând seama de cantitățile globale ale diferitelor tipuri de cereale utilizate pentru fabricarea băuturilor spirtoase menționate în articolul 2 din Regulamentul (CEE) nr. 1188/81.”.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 1 august 1983.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 iulie 1983.